Salsa verde

La salsa verde l'è na salsa a baxe de parsemoło, che vien fata in varie rejoni d'Itałia, a òlte in maniera diversa da un posto a chel'altro.

 Cosa serve par farla 

 parsemolo, na bela bruscà (le foje e i rameti l'è mejo)
 un bicer, quasi du de ojo de oliva
 dei torli de ovi (du o tre)
 qualche fiłeto de aciuga, con cui se pol darghe o meno un gusto forte
 na bruscà de càperi
 pan pocià nell'axedo
 ajo da uno a tre tocheti, secondo i gusti
 se se vol, oncora axedo
 sal sensa esagerar

 Come se fa a farla 
Prima de tuto se ciapa el parsemolo, mejo solo le foje, e el se taja fin, ma no masa se no el perde consistensa. Se cóxe uno o du ovi e se ciapa soło el torlo, po' se prepara del pan moło, mejo la mołica e el se pocia in tel'axedo. Dopo se mete el parsemolo inte na scudela, na teja o calcos'altro dove ghe sia abastansa posto, se ghe zonta l'ojo e se ghe dà na beła mesiada con un cuciar. Se ciapi una o do aciughe zà tajade a tochi e dei capari, e i se mete drento e se mìsia. Po' se ghe zonta man man anca l'ajo, l'ovo e un cicinin de sal e se mìsia ancora. In genere se ghe mete intrà vinti minuti e meza ora.

 Con cosa ła se magna 
Ła so morte l'è magnarla con la carne bołida, magari anca con ła pearà. Ghè anca ci łe magna suła carne freda, magari de istà, e ghè ci invese łe magna con i ovi sodi (e se ła ve piaxe propio asè, podì magnarla anca fora dai pasti, pociandoghe drento el pan).

Categoria:Magnar